Дзяржаўная ўстанова адукацыі “Санаторны яслі-сад №9 г.Смаргоні”

Праект спецыяльна арганізаванай дзейнасці.

Адукацыйная галіна “Дзіця і грамадства”

Тэма: Простыя правілы

*Выхавальнік дашкольнай адукацыі: Чарнецкая Л.А.*

Праграмны змест:

* Фарміраваць уяўленні пра правілы пажарнай бяспекі, заахвоціць да іх запамінання і выконвання;
* Развіваць пазнавальную актыўнасць;
* Выхоўваць імкненне да ўзаемадапамогі, адказнасць.

Абсталяванне: запалкі; абсталяванне для эстафеты: белая тканіна – дым, замацаваны на адлегласці 70 см ад падлогі; вядро; папяровы агонь; навагодняя елачка; ілюстрацыя з елачкай і ляснымі звярамі, дзе Воўк запускае салют, запальвае бенгальскія агні, а звяры сумныя, не хочуць вадзіць карагод; разетка са знакам “Нельга”; закрыўка для разеткі; карткі з паслядоўнасцю дзеянняў пры пажары; кардонны агеньчык; пасудзіна з пяском; фанаграмы: песня пра елачку, вецер.

Ход занятка:

*Выхавальнік рассаджвае дзяцей на стульчыкі. У гэты час з’яўляецца Воўк (дзіця з гэтай групы, пераапранутае ў ваўка). Ён плача, завывае. Выхавальнік і дзеці заўважаюць Ваўка.*

Выхавальнік (В.):

Што зрабілася, Ваўчок, з табой?

Чаму йдзеш са спушчанай галавой?

Воўк:

З лесу выгналі мяне звяры,

Бо ўчыніў я шмат бяды:

З запалкамі любіў гуляць,

Агеньчыкі ля дрэўцаў запускаць.

Таму звяры савет лясны сабралі

І мне дакладна наказалі:

“Пакуль правілы пажарнай бяспекі не будзеш знаць,

Не жадаем цябе ў лес пускаць!”

Таму не выдаю, што мне рабіць! *(Звяртаецца да дзяцей, выхавальніка.)*

Падкажыце, як тут быць?

В: Простыя правілы павінен засвоіць ты,

І выконваць іх заўжды!

Воўк: Але хто мяне навучыць?

Я ж гультаяваты вучаць!

В: Згодны мы цябе адукаць,

Калі не будзеш нас кусаць.

Воўк: Не, не буду, абяцаю,

Бо вярнуцца ў лес жадаю.

В *(звяртаючыся да дзяцей):*

Ну, што, Ваўчку правілы пажарнай бяспекі раскажам?

Дзеці (Дз): Так, наглядна ўсё пакажам!

В: Слухай уважліва, усё запамінай,

Правілы на вус сабе матай!

*(Воўк сядае да дзяцей.)*

В: Ой, Ваўчок, што гэта ў цябе з кішэньчыка тырчыць?

Даставай, хай кожны паглядзіць!

*(Воўк апускае галаву, дастае запалкі аддае В.)*

В: Дзеці, падыдзіце да мяне бліжэй. Што гэта (*паказвае запалкі)?*

Дз: Запалкі.

В: Ці можна Ваўчку трымаць у кішэньчыку запалкі?

Дз: Не! Запалкамі могуць карыстацца толькі дарослыя.

В: Так, дзецям запалкі браць УВОГУЛЕ нельга. Адзін выпадковы рух – запалкі могуць запаліцца і агонь паўсюль разліцца. Таму правіла №1:

Запалкі дзецям нельга браць,

Бо можа ўсё ў агні пылаць.

*Дзеці і Ваўчок хорам паўтараюць правіла №1.*

В: Скажыце, а як называецца той, для каго тушыць пажар – гэта прафесія?

Дз: Пажарнік, выратавальнік.

В: Што трэба рабіць, каб ім стаць?

Дз: Трэба быць смелым, дужым, вынослівым.

В: Правільна, каб стаць пажарным ці выратавальнікам трэба добра і доўга вучыцца, шмат займацца фізкультурай, трэніравацца, каб быць трывалым, моцным і смелым. А вы хочаце быць пажарнымі?

Дз: Так!!!

В: Сёння вы маеце магчымасць патрэніравацца быць пажарнымі. Для гэтага мы правядзём “пажарную” эстафету.

*Дзеці дзеляцца на дзве каманды, становяцца ў калоны.Выхавальнік ці дзіця паказвае этапы эстафеты.*

В: Каб выехаць на пажар, пажарніку трэба адзець спец.адзенне *(В. ці дзіця адзяе каску).* Прыехаўшы, яму трэба па падлозе, бо там найменшая колькасць дыму, прапаўзці да ачага ўзгарання *(В. ці дзіця паўзуць на карачках пад белай тканінай – дымам, замацаваным на адлегласці 70 см ад падлогі).* Затым узяць вядро, набраць вады - імітацыя, дабегчы да агня, затушыць яго, выліўшы ваду, паставіць вядро на месца, вярнуцца ў канец калоны. Такім чынам бяжыць наступны.

*Эстафета праводзіццца 1-2 разы. Падводзяцца вынікі.*

В: Бачыце, колькі намаганняў трэба прыкласці, каб стаць пажарным. І гэта яшчэ не ўсе навыкі. Таму правіла №2:

Каб агонь перамагаць,

Трэба смелым, дужым стаць!

*Дзеці і Ваўчок хорам паўтараюць правіла №2. Выхавальнік звяртае ўвагу на навагоднюю елачку.*

В: Якая прыгожая елачка! Так і хочацца праспяваць навагоднюю песенку. Давайце сканем у карагод і ўзгадаем песню пра елачку *(дзеці спяваюць у карагодзе 1 куплет з прыпевам вядомай ім песні)*. Як весела карагод вадзіць! А паглядзіце на гэту елачку(*паказвае ілюстрацыю з елачкай і ляснымі звярамі, дзе Воўк запускае салют, запальвае бенгальскія агні, а звяры сумныя, не хочуць вадзіць карагод ).* Чаму звяры не радуюцца ўпрыгожанай елачцы?

*Адказы дзяцей.*

В: Бо знаходзіцца вакол гэтай елачкі небяспечна: ад феерверкаў, хлапушкаў, бенгальскіх агней можа ўзнікнуць пажар. Таму правіла №3:

Феерверкі, хлапушкі, бенгальскія агні,

У рукі браць нельга, небяспечныя яны.

*Дзеці і Ваўчок хорам паўтараюць правіла №3.*

В: Звярніце ўвагу на нашу разетку. Што за малюнак ля яе прымацаваны?

Дз: Знак “Нельга”.

В: Чаму гэты знак тут размясцілі?

*Адказы дзяцей.*

В: У разетцы жыве электрычны ток, пры дапамозе якога ў нашых хатах гарыць свет і працуюць усе электрапрыборы. Электрычны ток – вельмі небяспечны, ён можа стукнуць балюча і смяртэльна. Таму трывожыць яго нельга: нельга сунуць пальцы ці іншыя прадметы ў разетку, дакранацца да электрычных правадоў. Каб не загарэўся электрапрыбор, які не працуе, нагадвайце дарослым даставаць вілку з разеткі. На ўсіх разетках павінны быць спецыяльныя закрыўкі *(паказвае).* Адсюль правіла №4:

Вельмі небяспечны электрычны ток,

Таму не лезь у разетку ты, дружок.

*Дзеці і Ваўчок хорам паўтараюць правіла №4. Раздаецца вецер.*

В: Што гэта такое?

Дз: Вецер.

В: Каб вецер не пашкодзіў вашы вочкі, трэба іх закрыць ручкамі.   
*Дзеці закрываюць ручкамі вочкі. В. раскладвае на падлозе 4 вялікія карткі “Як дзейнічаць пры пажары.” Вецер сціхае, дзеці адкрываюць вочы.*

В: Паглядзіце, што нам прынёс вецер. Як вы думаеце, што гэта?

*Адказы дзяцей.*

В: Гэта паслядоўнасць дзеянняў пры пажары. Але вецер парушыў усю паступовасць. Трэба ўсё паправіць. Калі ўзнік пажар, вы павінны выконваць правіла №5:

Пры пажары нельга панікаваць, *(прымацоўвае на дошку картку “Не панікаваць!”),*

Бо трэба хутка ўцякаць, *(прымацоўвае на дошку картку “Уцякаць”),*

Дарослым аб пажары раскажы, *(прымацоўвае на дошку картку “Паведаміць дарослым”),*

І нумар “101” ты набяры *(прымацоўвае на дошку картку “Званіць 101”).*

*Дзеці і Ваўчок хорам паўтараюць правіла №5. Пасля падыходзяць да стала, на якім размешчаны кардонны агеньчык. Ля стала – пасудзіна з пяском.*

В: Ой, адкуль узяўся тут агонь? Трэба хуценька яго тушыць. А чым можна затушыць агонь?

Дз: Вогнетушыцелем, вадой, пяском.

В: Ваня, вазьмі трошкі пяска і паспрабуй засыпаць агонь. *(Дзіця спрабуе, не атрымліваецца.)* Паспрабуй ты, Віка. *(Тое ж.)* А цяпер кожны вазьміце па жменьцы пяска і разам паспрабуем затушыць агонь. *(Дзеці разам тушаць агонь.).*

В: Бачыце, калі мы па-аднаму, як жменькі пяска, нам цяжка выканаць справу, а калі разам, нам любое заданне па плячу: ці агонь патушыць, ці з бяды каго выручыць. Таму, калі вы ведаеце, што ў каго-небудзе здарылася бяда, абавязкова яму дапажыце тым, чым зможаце. Аднаму з бядой, горам, праблемай справіцца вельмі цяжка. Разам заўжды любая справа робіцца весялей і спрытней. Дамовіліся?

Дз: Так.

В: Ну, што, Ваўчок, ты запомніў правілы пажарнай бяспекі?

Воўк: Так, мне вельмі ў вас спадабалася. Цяпер я магу вярнуцца ў лес, папрасіць у звяроў прабачэння, расказаць тое, аб чым вы меня навучылі.

Дзякуй вам за дапамогу,

Мне пара ўжо ў дарогу.

Не буду я з агнём гуляць,

І запалкі ў рукі браць.

Пра правілы пажарнай бяспекі буду памятаць заўжды,

Да сустрэчы, мілыя сябры!

*Дзеці і выхавальнік развітваюцца з Ваўчком.*